Az Atya, Fiú, Szentlélek nevében! Ámen. 	Szfvár, 2012. Nagyszombat 
Jézus hét szava a keresztfán  Lk 23:46.

Kegyelem nékünk és békesség Istentől, a mi Atyánktól, és az Úr Jézus Krisztustól! Ámen. 

Kedves Testvéreim! 

Nagycsütörtökön már felidéződött az az Ámósz könyvéből való prófécia, amely a nappali sötétségről ír: Azon a napon - így szól az én URam, az ÚR - naplementét idézek elő délben, és sötétségbe borítom a földet fényes nappal. (Ám 8:9). Isten ítéletéről szól a prófécia. S az ítélet most végbemegy. Végbemegy Jézuson. Márk evangélista Jézus másik szavát jegyezte le: „Én Istenem, én Istenem, miért hagytál el engemet”. A 22. Zsoltár imádsága ez. A Lukács által feljegyzett szó még nagyobb erővel hat, ha Márkét felidézzünk: Jézus, aki úgy érezte, hogy Isten is elhagyta őt, most mégis az Ő kezébe teszi le Lelkét. Atyám, a Te kezedbe teszem le az én lelkemet. Ezért mondjuk Fiúnak őt. Akkor is az Atyához menekül, amikor éppen tőle elhagyatott. Akkor is az Atya jóságában bízik, amikor azt imádkozza: Miért hagytál el engemet. 

Az Ámósz által megjövendölt ítélet végbemegy Jézuson. Ámósz így folytatta: Ünnepeiteket gyászra változtatom, és dalaitokat siratóénekre. Minden derékra gyászruhát huzatok, minden fejet kopasszá teszek, olyan gyászba borítom őket, amilyent az egyszülöttért tartanak. Ilyen keserves nap lesz a végük. Jön majd olyan idő - így szól az én URam, az ÚR -, amikor éhséget bocsátok a földre. Nem kenyérre fognak éhezni, és nem vízre fognak szomjazni, hanem az ÚR igéjének hallgatására. Támolyognak majd tengertől tengerig és északtól keletig. Bolyonganak, és keresik az ÚR igéjét, de nem találják. (Ám 8:10-12) Keresik az Úr igéjét, de nem találják. 
Nagyszombat éjszakáról megrázó verset írt Rónay György. Azt írja le a megfeszítés cselekvőivel, amit Ámósz megjövendölt: valamit várnak, és nem tudják, hogy mit, valamire szomjaznak, és nem tudják, hogy mire. 
Ez a világ nagyszombatja. Már látják, hogy van folytatás, hogy valami több is van, mint a megfeszítés, hogy nem lehet lezárni a létet. Keresik, kutatják az élet értelmét, az örömöt, és sehol sem találják. Ez a világ nagyszombatja, ez a tehetetlen várakozás. 
Jézus nagyszombatja más. Atyám, a Te kezedbe teszem le az én lelkem. S már meghalni is békén hal meg. Mert az élő Atya kezébe tette le lelkét. Jézus megtörte az ítélet erejét. Mert az ítélet alatt lévők hiába keresik az Úr igéjét, Ő pedig még halálában is az Úr kezében tudja önmagát.
Jézus nagyszombatja nem tehetetlen várakozás. Azt szoktuk mondani nagyszombatról: Urunk sírban nyugovása. S jól mondjuk: Jézus nagyszombatja megbékélés Isten atyai jóságában, bizalom abban, hogy keze meg tud tartani. Ezzel töri meg Jézus az ítéletet. Az ítéletet fölöttünk. S erre a nagyszombatra – de csak erre a jézusi nagyszombatra – virrad hamarosan Húsvét hajnala. Ámen.